DA wil ook saam met Kaapse Forum werkDie nuwe burgerregteorganisasie, die Kaapse Forum, geniet al hoe meer steun – nou ook van die amptelike opposisieparty. Die DA het Heindrich Wyngaard, uitvoerende voorsitter van die Kaapse Forum, genooi na ŉ vergadering met die waarnemende Wes-Kaapse DA-leier, Tertius Simmers, om die party en organisasie se “gedeelde visie” te bespreek, “asook hoe die DA en die Kaapse Forum kan saamwerk om ons gemeenskappe te bemagtig – veral dié wat buite verhouding ly onder ekonomiese ontmagtiging”. Die Kaapse Forum is ŉ burgerregteorganisasie vir die bevordering en beskerming van die belange van Wes-Kapenaars. Simmers wys daarop dat die organisasie met sy totstandkoming selfstandige Kaapse gemeenskappe deur groeiende plaaslike ekonomieë in staat wil stel om armoede te bekamp en veiligheid te verbeter. “Dit is sake wat die DA na aan die hart lê,” sê Simmers. “Die DA sien uit na die positiewe uitwerking wat die Kaapse Forum se werk op ons gemeenskappe sal hê. Ons glo die enigste manier om Suid-Afrika te red is die deursigtige samewerking van ons regering en die burgerlike samelewing, met die behoeftes van die gemeenskap aan die voorpunt van alles wat ons doen. Die bevordering van noue werksverhoudings met gemeenskapsorganisasies is noodsaaklik vir die inwerkingstelling van lewensvatbare oplossings vir armoede, onderwys en veiligheid.” Ook die VF Plus het vandeesweek die totstandkoming van die Kaapse Forum verwelkom. Volgens dr. Corné Mulder, VF Plus-LP en Wes-Kaapse leier, wag daar ŉ baie groot en belangrike rol op die Kaapse Forum. “Dit is noodsaaklik dat veral die platteland in die Wes-Kaap dringend bestendig moet word voordat die verval van die platteland ook in die Wes-Kaap ervaar word soos wat dit reeds elders in Suid-Afrika die geval is.” Die VF Plus het gevolglik ŉ hand van vriendskap en samewerking na die Kaapse Forum uitgereik.